Glem alt om indslusningsløn. Vejen til integration går ikke gennem særregler på arbejdsmarkedet. Den effektive integrationsmodel er enkel, bygger på nærvær og tillid, og den starter i Mjølnerparken på Nørrebro i København.

Her breder sig en erkendelse af, at lykken ikke er at hæve kontanthjælp, men at have et arbejde, siger Eskild Dahl Pedersen, sekretariatschef på Lejerbos boligsociale kontor i Mjølnerparken.

»Så skal vi da for pokker have et job at tilbyde. Det kan jobcentret ikke finde ud af. Det kan resten af samfundet heller ikke finde ud af. Men boligselskabet, Grete og jeg vil påtage os opgaven. At få dem i arbejde. Alle sammen«.